ડૉક્ટરે તેમને સમજાવ્યા હતા કે તેમણે અગાઉ ત્રણ વખત ગર્ભપાત કરાવ્યો હતો, ત્યારે તેમને લોહી ચઢાવવું પડ્યું હતું. આ દરમિયાન કોઈ એક હોસ્પિટલે તેમને અજાણતા એચઆઇવી પોઝિટિવ લોહી આપી દીધું હશે. જ્યોતિએ અગાઉની ત્રણ હોસ્પિટલના મેડિકલ રિપોર્ટનો નાશ કર્યો હોવાથી કઈ હોસ્પિટલમાં ચઢાવવામાં આવેલું લોહી એચઆઇવી પોઝિટવ હતું તેની જાણકારી મળી નહોતી. અગાઉના ત્રણ ગર્ભપાતની જેમ ચોથી વખત પણ તેમના પતિએ ગર્ભપાત કરાવવા દબાણ કર્યું. પણ આ વખતે જ્યોતિ મકક્મ હતાં. તેમણે ગર્ભપાત કરાવવાનો ઇનકાર કરી દીધો. એટલે તેમના પતિએ છૂટાછેડા લઈ લીધા. નસીબજોગે તેમણે એચઆઇવી નેગેટિવ પુત્રને જન્મ આપ્યો. તેમના જીવનનો આ સૌથી કપરો કાળ હતો.